Словы Гамлета Time is out of joint (“Стагоддзе скажонае”) — найлепшы эпіграф да гратэскавай творчасці Суціна, якая прасякнута адчуваннем непазбежнай катастрафічнасці быцця і не ўпісваецца ні ў якія “-ізмы” ХХ стагоддзя — хаця многія мастацтвазнаўцы і спрабавалі “ўціснуць” творцу то ў адзін, то ў другі мастацкі кірунак. Па сутнасці, ён не ўпісваўся і ва ўпарадкаваную плынь жыцця, бо быў як бы “рэччу ў сабе”, пакутніцкай уразлівай плоццю. Ён мог бы параўнаць сябе з бадлераўскім “бяссільным, нязграбным, смешным” альбатросам, з якога здзекуецца дзеля жарту грубая матрасня. Суцін, які “пад аблокамі быў велічны і ўзнёслы”, не мог хадзіць па зямлі “сярод свісту і лаянкі”, бо перашкаджалі яму “велізарныя крылы”.